CELEX: 62014CN0554
Language: sk
Date: 2014-12-03 00:00:00
Title: Vec C-554/14: Návrh na začatie prejudiciálneho konania, ktorý podal Sofijski gradski săd (Bulharsko) 3. decembra 2014 – Trestné konanie proti Atanasovi Ognjanovovi

2.3.2015   
            
            
               SK
            
            
               Úradný vestník Európskej únie
            
            
               C 73/11
            
         
      Návrh na začatie prejudiciálneho konania, ktorý podal Sofijski gradski săd (Bulharsko) 3. decembra 2014 – Trestné konanie proti Atanasovi Ognjanovovi
      (Vec C-554/14)
      (2015/C 073/17)
      Jazyk konania: bulharčina
      
         Vnútroštátny súd, ktorý podal návrh na začatie prejudiciálneho konania
      
      Sofijski gradski săd
      
         Účastníci konania pred vnútroštátnym súdom
      
      
         Odsúdený: Atanas Ognjanov
      
         Ďalší účastník konania: Sofijska gradska prokuratura
      
         Prejudiciálne otázky
      
      
                  1.
               
               
                  Nebránia ustanovenia rámcového rozhodnutia 2008/909/SVV tomu, aby vykonávajúci štát v konaní o odovzdávaní skrátil dĺžku trestu „odňatia slobody“ uloženého štátom pôvodu na základe práce vykonanej počas výkonu tohto trestu v štáte pôvodu nasledujúcim spôsobom:
                  
                              A)
                           
                           
                              Skrátenie trestu je následok uplatnenia práva vykonávajúceho štátu na výkon trestu podľa článku 17 ods. 1 [rámcového rozhodnutia]. Nebráni toto ustanovenie tomu, aby sa uplatnilo právo vykonávajúceho štátu týkajúce sa výkonu trestu už v konaní o odovzdávaní v súvislosti s okolnosťami, ktoré vznikli v čase, keď odsúdený podliehal jurisdikcii štátu pôvodu (konkrétne v súvislosti s vykonanou prácou počas výkonu trestu v zariadení na výkon trestu odňatia slobody štátu pôvodu)?
                           
                        
                              B)
                           
                           
                              Skrátenie trestu sa uskutoční na základe započítania podľa článku 17 ods. 2 [rámcového rozhodnutia]. Nebráni toto ustanovenie započítaniu obdobia, ktoré je dlhšie ako dĺžka výkonu trestu odňatia slobody určená podľa práva štátu pôvodu, keď sa uplatní právo vykonávajúceho štátu a tým sa znova po právnej stránke posúdia okolnosti, ktoré vznikli v štáte pôvodu (konkrétne práca vykonaná v zariadení na výkon trestu odňatia slobody štátu pôvodu)?
                           
                        
            
                  2.
               
               
                  V prípade, že sa majú uplatniť tieto alebo iné ustanovenia rámcového rozhodnutia na uvedené skrátenie trestu, treba o tom informovať štát pôvodu, ak o to výslovne požiadal a treba konanie o odovzdávaní zastaviť, ak tento štát skrátenie odmietne? V prípade povinnosti informovať, ako sa má toto oznámenie uskutočniť – všeobecne a abstraktne o uplatniteľnom práve alebo o konkrétnom skrátení, ktoré uskutoční súd v prípade konkrétnej odsúdenej osoby?
               
            
         Doplňujúca otázka
      
      V prípade, že Súdny dvor Európskej únie dospeje k záveru, že ustanovenia článku 17 ods. 1 a 2 rámcového rozhodnutia 2008/909/SVV bránia tomu, aby vykonávajúci štát skrátil trest (z dôvodu práce vykonanej v štáte pôvodu) na základe svojho vnútroštátneho práva, je rozhodnutie vnútroštátneho súdu napriek tomu uplatniť svoje vnútroštátne právo, keďže toto je výhodnejšie ako článok 17 rámcového rozhodnutia 2008/909/SVV, v súlade s európskym právom?